1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40
Chapter 10
Feureuman TUHAN ubak Nabi Musa, "Gata jak laju meuhadab ubak raja. Ulôn ka Lôn peujeuet jihnyan dan banmandum peujabat jih kreueh ulée, mangat Ulôn jeuet Lôn keureuja buet-buet nyang ajaéb lamkawan awaknyan,
2 dan mangat gata jeuet tameuhaba ubak aneuëk cucoe gata pakriban Ulôn peumeuén bansa Meusé deungon buet-buet nyang ajaéb nyan. Teuma banmandum gata tateupeue bahwa Ulôn kheueh TUHAN."
3 Ban geudeungoe haba nyan Nabi Musa ngon Nabi Harun laju geujak meuhadab raja óh trok keunan laju geupeugah lagée nyoe, "TUHAN, Allah bansa Ibrani, meufeureuman, 'Trok án pajan gata hana tatem tundok ubak Ulôn? Bah kheueh umat Ulôn jijak, mangat awaknyan jeuet jimeu iébadat ubak Ulôn.
4 Meunyoe gata teutab cit gata tulak, hana gata bri umat Ulôn nyan jijak meu iébadat ubak Ulôn, singoh beungoh teuma Lôn kirém daruet u nanggroe gata.
5 Bansaboh rhueng bumoe habéh teutôb ngon daruet nyang lumpah that jai nyan. Mandum sinaman nyang mantong na tinggai, meunan cit bak-bak kayée nyang hana habéh binasa lé ujeuen éeh, teuma jipeuhabéh lé daruet-daruet nyan.
6 Meuligoe gata, rumoh-rumoh bubena peujabat meunan cit deungon rumoh rakyat peunoh ngon daruet. Beuncana nyan teuma leubeh hebat nibak peue nyang ka lheueh geurasa lé indatu gata.' " Óh lheueh geupeugah nyan Nabi Musa geubalek laju geujak.
7 Jipeugah kheueh laju lé mandum peujabat ubak raja, "Trok ánpajan ureuëng nyan jipeususah geutanyoe, hai Po? Neupeubiyeu mantong ureuëng Israel nyan jijak meuiébadat ubak TUHAN, Allah awaknyan. Neungieng kheueh nanggroe tanyoe nyoe ka habéh hanco!"
8 Dan Nabi Musa ngon Nabi Harun jitawök lom lé raja keu geujak meuhadab gobnyan, kheun raja ubak mandua droe Nabi nyan, "Gata jeuet gatajak keu meu iébadat ubak TUHAN, Allah gata. Teuma jinoenyoe ulôn tanyong soe-soe mantong nyang na lamkawan gata nyang jijak meusajan gata?"
9 Geujaweueb lé Nabi Musa, "Banmandum kamoe, bah kheueh nyan muda meunan cit nyang tuha. Kamoe teuma kamoe ba mandum aneuëk kamoe, banmandum leumô, bubiri, dan kaméng kamoe, sabab kamoe harôh kamoe peuna saboh peurayaan nyang paleng rayeuk keu kamoe horeumat TUHAN."
10 Kheun raja ubak Nabi Musa, "Hana mungken kamoe bri gata banmandum ureuëng-ureuëng inong dan aneuëk-aneuëk gata! Nyang gata lakée nyan saban cit deungon meuharab ulôn lakée ubak TUHAN mangat geubri beureukat ubak gata. Ka jeulaih nibak ulôn bahwa gata kana niet nyang jeuhet.
11 Hán jeuet! Nyang jeuet na kheueh ureuëng-ureuëng agam mantong jijak meu iébadat ubak TUHAN, meunyoe gata beutôi-beutôi keuneuk meu iébadat kong!" Deungon haba nyan Nabi Musa ngon Nabi Harun laju jiuse nibak meuligoe.
12 Dan TUHAN laju meufeureuman ubak Nabi Musa, "Tunyok laju jaroe gata ateueh tanoh Meusé. Bubena daruet teuma jiteuka dan jijak pajoh banmandum sinaman nyang na mantong tinggai óh ka lheueh jitreun ujeuen éeh."
13 Nabi Musa laju geubeuôt jaroe geuh dan TUHAN laju geupeutreun angén timu jipeupot lam nanggroe nyan siuroe-simalam. Dan watée karab beungoh angén nyan laju jiba daruet-daruet
14 nyang hana teukira jai jih, akhé jih bansaboh nanggroe ka habéh peunoh ngon daruet. Gohlom na ureuëng kalon daruet-daruet biet-biet that jai lagée nyan bagoe, dan óh ka lheueh nyan pih hai nyang lagée nyan hana teu-ulang le.
15 Bansigom muka tanoh ka habéh jitôb lé daruet sampoe itam deuh jih. Daruet-daruet nyan laju jiseuba peue-peue mantong nyang hana habéh keunong watée jitron ujeuen éeh, meunan cit deungon boh-boh kayée nyang na dicong bak. Bansaboh tanoh Meusé hana nyang ijo le deuh jih bah kheueh nyan bak-bak kayée meunan cit deungon sinaman-sinaman peunula.
16 Ban jingieng keuadaan nyang luwa biasa yo jihnyan, raja laju jitawök Nabi Musa ngon Nabi Harun sira jipeugah lagée nyoe, "Ulôn nyoe ka meudesya teuhadab TUHAN, Allah gata dan meunan cit teuhadab gata.
17 Peuamphon kheueh desya ulôn keu goenyoe, dan meudoá kheueh ubak TUHAN, Allah gata, mangat Gobnyan geucok nibak ulôn huköman nyang jipeumaté nyoe."
18 Nabi Musa laju geutinggai raja disinan dan geujak meudoá ubak TUHAN.
19 Dan TUHAN laju geu-ubah ulée angén jeuet keu angén barat nyang lumpah kancang. Bubena daruet nyan habéh jipot lé angén dan laju rhot lam Laôt Geulagah. Meusaboh pih hana nyang tinggai bansaboh tanoh Meusé.
20 Teuma TUHAN teutab geupeujeuet raja nyan teutab kreueh ulée, dan lé raja nyan teutab hana jipeubiyeu ureuëng Israel nyan jeuet jijak.
21 Feureuman TUHAN ubak Nabi Musa, "Beuôt kheueh jaroe gata u ateueh, dan tanoh nanggroe Meusé teuma jiteuka seupôt glab bansalam le."
22 ">
22 Nabi Musa laju geubeuôt jaroe gobnyan u ateueh, dan lhée uroe treb jih bansaboh nanggroe Meusé jiteuka seupôt glab bansalam le.
23 Ureuëng Meusé hana hase jikeumalon peue mantong dan watée nyan awaknyan hana meusidroe pih nyang na jijak ho-ho mantong. Teuma meunyoe lam rumoh-rumoh ureuëng Israel teutab trang.
24 Dan raja laju jitawök Nabi Musa sira jipeugah lagée nyoe, "Gata jeuet gatajak meu iébadat ubak TUHAN gata. Ureuëng-ureuëng inong dan aneuëk-aneuëk manyak jeuet jijak sajan. Teuma meunyoe leumô, bubiri dan kaméng gata hana jeuet gata ba."
25 Geujaweueb lé Nabi Musa, "Meunyoe meunan Po raja neubri keu kamoe beulatang peulara keu kamoe peuseumah ngon kamoe keureubeuen nyang teutot ubak TUHAN, Allah kamoe.
26 Banmandum beulatang nyang kamoe peulara harôh kamoe ba sajan; meusaboh pi hana jeuet kamoe tinggai. Nibak beulatang peularanyan kamoe piléh nyang toh nyang jeuet teupeuseumah ubak TUHAN Allah kamoe. Disideh hainyan kamoe teupeue beulatang peulara nyang toh nyang jeuet kamoe peuseumah."
27 ">
27 TUHAN teutab geupeujeuet raja nyan teutab kreueh ulée dan hana jibri idhin bansa Israel nyan jijak.
28 Kheun raja ubak Nabi Musa, "Jak wéh keudeh, békna le dikeue ulôn nyoe! Bék sampoe ulôn ngieng gata na disinoe le! Meunyoe sampoe na ulôn ngieng lom muka gata, gata teuma maté!"
29 "Lagée kheun Po raja," geupeugah lé Nabi Musa, "Po raja pasti hana neungieng le ulôn nyoe."
Wordproject® is a registered name of the International Biblical Association, a non-profit organization registered in Macau, China.